Papersnake/gushiwen huggingface dataset:
病中怀故庐
陆游（宋代）

我家山阴道，湖水淡空蒙，小屋如舴艋，出没烟波中。
天寒橘柚如，霜落罢亚红。
祈蚕箫鼓闹，赛雨鸡豚空。
叉鱼有竭作，刈麦无遗功。
去年一月留，行役嗟匆匆。
今年归兴动，舣舟待秋风。
社饮可欠我，寄书约邻翁。
曹云西画山水图
王冕（元代）

前年常见云西画，今年始识云西翁。
文章惊世怈所重，笔力到老老更工。
流水涓涓石凿凿，一啸长才风雨作。
岂云笔底有江山？自是胸中蕴丘壑。
昨日亭东白云起，怅望吴松满江水。
安得先生乘兴来？写我江南雪千里。
贺新郎·紫绵花馆看好海棠
姚燮（清代）

影怯栏干曲。倩谁人、深深贮向，玉楼金屋。除却江南梅萼瘦，要让此花幽独。也相对、无言倚竹。乞护春阴嫌尚冷，唤双鬟、添照湘屏烛。吹叶底，露华绿。
昭阳乐部传新曲。恐痴肥、太真睡态，肖渠未足。画苑荃鸾仙去久，漫写蜀笺横幅。笑桃李、有香还俗。生怕胭脂零落易，尽鹧鸪、催送东风速。莫辞饮，酒千斛。
游烂柯山四首
李幼卿（唐代）

拂雾理孤策，薄霄眺层岑。迥升烟雾外，豁见天地心。

物象不可及，迟回空咏吟。

巨石何崔嵬，横桥架山顶。傍通日月过，仰望虹霓迥。

圣者开津梁，谁能度兹岭。

二仙自围棋，偶与樵夫会。仙家异人代，俄顷千年外。

笙鹤何时还，仪形尚相对。

石室过云外，二僧俨禅寂。不语对空山，无心向来客。

作礼未及终，忘循旧形迹。
灵隐慧上人惠诗为古风以赠
郑清之（宋代）

贯林齐已唐诗人，当时逸气凌簪绅。
违犯名亹亹逼甫白，幽兰直与梅争春。
谁知北面石霜老，服勤杖屦皆终身。
二公所得当盖世，英词杰句风中尘。
至今传者以诗重，妙处反为诗所湮。
寄县丞魏尚质 其二
唐文凤（明代）

溪上青山城上楼，相思云树意悠悠。西风雁叫江湖远，明月芦花千里秋。
生年
释文珦（宋代）

生年已六十，所历更万端。
富贵等浮云，变灭不足观。
身如冬岭等，独立守岁寒。
心如古井水，到底无波澜。
吾道即古道，处今良独难。
是非不易辩，长叹复长叹。
送许鲁斋归山
张易（元代）

语相累累入省闱，先生何事独西归。心随道隐贫非病，老得身西古亦稀。

行色一杯燕市酒，春风二月楚山薇。到家已及蚕生日，布谷催耕陇麦肥。
题赵团练画江干晚 其三
秦观（宋代）

公子歌钟里，何从识渺茫。惟应斗帐梦，曾到水云乡。
别意
傅作楫（清代）

妾梦随明月，因君到海东。君今西出塞，月又照崆峒。

别意良难薄，此行当自雄。但留明月在，不敢怨飞蓬。
渔父词四首 其二
管道升（元代）

南望吴兴路四千，几时回去霅溪边。名与利，付之天，笑把渔竿上钓船。
丹霞诗十二首 其一 初入丹霞
释函是（明代）

壁立崔嵬透一关，不携楖栗跨千山。空中风起石梁隐，足下云生鸟道顽。

长老峰高终古在，天然岩待此时还。群峦尽在霜烟里，夜月横江万木寒。
荷花
韩偓（唐代）

纨扇相敧绿，香囊独立红。浸淫因重露，狂暴是秋风。

逸调无人唱，秋塘每夜空。何繇见周昉，移入画屏中。
留题滻川姚氏鸣琴泉
魏野（宋代）

琴里休夸石上泉，争如此处听潺湲。
爱于琴里无他意，落砌声声是自然。
次韩无咎盱眙道中韵
章甫（宋代）

人家过午绝炊烟，陇上羸牛挽不前。
冠退皇恩方掩骼，民饥客饭只烹鲜。
观风到处春随马，楗水归时月满川。
王事独贤无倦色，鸡鸣起坐屋三椽。
忆鹤
刘得仁（唐代）

自尔归仙后，经秋又过春。白云寻不得，紫府去无因。

此地空明月，何山伴羽人。终期华表上，重见令威身。
梦语
洪咨夔（宋代）

麈尾御犊辕，竹枝招羊车。意足各人眼，心合无天涯。

宝扇闲草虫，碧衫凉暗花。荼蘼金沙底，清歌按红牙。

醒疑不是梦，梦到故自佳。
郡王阁端午帖子
夏竦（宋代）

昆山瑞玉题真篆，阆苑蟠桃刻印文。
并献春闺延美庆，亿年嘉气永氤氲。
虞雍公诛蚊赋虞伯生书
柯九思（元代）

因读《诛蚊赋》，深怜爱国情。三公登间牒，四海失升平。

早觉文章贵，争期德业成。云仍蒙世禄，翰墨负时名。
南剑赵用甫权郡有小集以祈晴不用妓移晚筵於
王迈（宋代）

君侯风谊薄云高，轸念征夫跋涉劳。
雅宴朝陪青玉案，余欢晚属念珠曹。
向来惊下曾参杼，此去谁分范叔袍。
斋合祈晴行有应，免教雪虐更我饕。
湟流春涨
张思宪（清代）

湟流一带绕长川，河上垂柳拂翠烟。把钓人来春涨满，溶溶分润几多田。
送杜君懿屯田通判宣州
梅尧臣（宋代）

京兆外郎称善书，当时相与集江都。
日书藤纸争持去，长钩细江如珊瑚。
自兹乖隔三十载，始驾吾乡别乘车。
吾乡素夸紫毫笔，因我又加苍鼠须。
最先赏爱杜丞相，中间喜用蔡君谟。
尔後仿传无限数，州符县板仍抹涂。
鼠虽可杀不易得，猫口夺之烦叱驱。
若君字大笔亦大，穿墉琐质无长胡。
君到官，治事余。呼诸葛，试问渠。
踏歌
朱敦儒（宋代）

宴阕。散津亭鼓吹扁舟发。离魂黯、隐隐阳关彻。更风愁雨细添凄切。

恨结。叹良朋雅会轻离诀。一年价、把酒风花月。便山遥水远分吴越。

书倩雁，梦借蝶。重相见、且把归期说。只愁到他日，彼此萍踪别。总难如、前会时节。
次韵仇仁近有怀见寄十首
方回（元代）

老玩韦编尚可为，复能吃口对期期。
离明偶剔书灯见，坎止因斟砚水知。
岂厌微尘裨泰岳，只愁残照近咸池。
儿曹未悟侯王梦，不了邯郸黍一炊。
秋思
陆游（宋代）

残暑偏能著此翁，吹襟剩喜得西风。
露滋小径兰苕冷，月射高梁燕户空。
衰病呻吟真一洗，醉歌跌宕与谁同？从今日日增幽兴，水际先丹数叶枫。
育下第用前韵示之
赵鼎臣（宋代）

人生当读五车书，一第区区汝岂无。但可三冬长足史，何须一掷便成卢。

少年决战虽当力，健将衔枚不用呼。莫共痴儿论𦙤臊，不能再鼓定非夫。
听刘隐虚道人谈玄
徐熥（明代）

指挥如意坐云根，总是清虚世外言。谈到缤纷花似雨，曾无一语及傍门。
满庭芳 赠广陵镇散人
王处一（金朝）

圣诀仙方，玄机玄理，无文口口相传。幸蒙师诲，说破未生前。默相周天斡运，见参罗、万象推迁。成造化，真龙真虎，真汞与真铅。黄庭交会处，五行颠倒，八卦穿连。仗玉炉金鼎，巨火烹煎。九转功夫数足，丹成也、阴尽阳全。长生道，非遥非近，非缺亦非圆。
昆阳元夜南寺小集
李献能（金朝）

春皋短短生兰芽，东风袅袅吹芳华。暗黄着柳小梅素，月姊新芳恰十五。

东皇太一来翩翩，竹宫神光祀甘泉。茂陵弓剑没秋草，凤灯煌煌空自然。

当芳曼衍鱼龙舞，回头昭阳化飞土。昆阳客舍冷于冰，破殿萧条佛灯古。

雪消梁苑想春红，车如流水马游龙。银瓶载酒随春风，酒酣一嚼百杯空。

韶华过眼弦上箭，人生得酒从欢宴。北斗阑干夜参半，耿耿疏星淡河汉。
荆卿叹
张宪（元代）

白虹贯赤日，易水生凄风。燕人尽悲愤，相送冀城中。

筑声何惨戚，歌意哀无穷。岂不念即往，立堪嬴政胸。

徘徊有所待，匪畏秦帝雄。自恨剑术疏，未易了君事。

秣马膏吾车，我客久不至。奈何遽相促，苦未知人意。

丈夫重然诺，断臂死不辞。但怜樊将军，九泉终见疑。

咄彼死灰儿，曷足同等夷。
赋得牛驼各一首
刘克庄（宋代）

形模狞怪骇儿童，技与黔驴大略同。
葱岭驮顷曾有力，岐阳载鼓竟无功。
效牵尚记随班后，健倒安知卧棘中。
莫信人言君背贵，肉鞍强似锦鞯蒙。
【双调】雁儿落过得胜令_新愁因甚多
高克礼（元代）

新愁因甚多？浅黛教谁画？倦将珊枕欹，款要朱扉亚。月明闲照绿窗纱，酒
冷重温白玉。五花骢系何处垂扬下，少年心亏负杀、亏负杀。不恨你个冤家，
高烧银蜡，宽铺绣榻，今夜来么？
寻致争不致争，既言定先言定。论至诚俺至诚，你薄幸谁薄幸？岂不举头三
尺有神明，忘义多应当罪名。海神庙见有他为证，似王魁负桂英。碜可可海誓山
盟。缕带难逃命，裙刀上更自刑，活取了个年少书生。
题慎郡王山水小景十二幅 其五 云岚
弘历（清代）

千章树影濛，万叠山容活。妙领米南宫，此间得衣钵。
分韵得家字
陈造（宋代）

东园郡胜处，不作里所遐。
池台掇天巧，草木专年华。
一雨洗清晓，十顷围红霞。
云何秉烛客，未驾载酒车。
掾郎郡之望，士价诗名家。
折简挽名胜，行庖富柔嘉。
清风应灵籁，高谭振冲牙。
酬酢角鲸吸，赓和纷天葩。
痛饮未渠醉，浩兴渺无涯。
孰知此老惫，坐受强敌加。
空弮将一旅，坚阵凌五花。
宋铙歌鼓吹曲 其四
谢翱（宋代）

上临墉，戈耀日。韎韦指顾，流电疾。罪止其魁，不及卒。

其魁则顽，疾予虢自出。坐于辕门，斧以率归。子往谕，泣股栗。

语中其肝，至毕述。侍不及屏，沮回遹鞠。投于燎，甘所即。

皇仁闵下，焉止跸。貔貅彻灶，归数实。获其棘矢，纳世室。
句
寇准（宋代）

老觉腰金重，慵便枕玉凉。
临江馆
袁正规（宋代）

巍然水贡见楼台，人指安昌邑壮哉。
般若山头当户外，吴航渡口瞰江回。
湖平文鷁浮空远，月满星槎泛海来。
投辖不因勤粤主，为怜烟霭共徘徊。
玉峡夜泊闻歌吹声
吴旦（明代）

江潭日欲上，汀洲露未重。赵女歌正扬，越客魂先动。

玉柱应离歌，瑶笙学调凤。窈窕子夜声，悽恻江南弄。

繁音逐水流，哀响因风送。曲罢夜苍苍，踟躇人如梦。
送张鬷嘏
李觏（宋代）

人意皆怀土，嗟君无故园。欲行须尽室，此去又他门。

静里文章好，贫来节行存。振淹知有日，倚伏岂虚言。
九日漫兴
区怀年（明代）

何许西风醵酒钱，鹿门人卧菊花天。霜飘旅雁愁汀屿，木落巢乌恋井廛。

穹海钓竿疏晚节，小山丛桂发秋烟。凭高莫易生惆怅，曾倒萸觞醉日边。
宿淮阴作
陈羽（唐代）

秋灯点点淮阴市，楚客联樯宿淮水。

夜深风起鱼鳖腥，韩信祠堂明月里。
鸡
徐夤（唐代）

名参十二属，花入羽毛深。守信催朝日，能鸣送晓阴。

峨冠装瑞璧，利爪削黄金。徒有稻粱感，何由报德音。
陕府上姚中丞
李频（唐代）

关东领藩镇，阙下授旌旄。觅句秋吟苦，酬恩夜坐劳。

天开吹角出，木落上楼高。闲话钱塘郡，半年听海潮。
哭徐玑五首
赵师秀（宋代）

平生于所学，常若丧其敏。
临池书未成，池水黑已尽。
传来叶岭帖，遂与兰亭近。
凡兹究极功，亦足损肝肾。
赋得卖刀买犊得刀字五排
潘乾策（清代）

汉京贤太守，劝稼溥恩膏。争畜新犁犊，同售旧宝刀。

雁翎归远市，茧栗聚平皋。赤冶沉沙久，乌犍叱月高。

销宜偕剑戟，饲合伴豚羔。无复歌金错，何烦佩锦绦。

铁耕兼互易，刍牧敢辞劳。待价磨三尺，滋生计百牢。

今朝看濈角，前度想吹毛。秋水锋都敛，春田耒共操。

俗敦由政善，干戢亦弓櫜。盛世农桑重，修文偃六韬。
题霸陵缱绻卷用晦弟价俨举人
王云凤（明代）

山巑岏，水潺湲。送子千里道，别易会应难。酒罢更复酌，尽此杯中欢。

丈夫四方志未了，黄鹄一举天地小。相逢未可卜何年，后夜月明梦相绕。
重过大梁坡台废寺有感
佘育（明代）

古寺无僧门半扃，重来往事暗伤神。
一株残柳犹青眼，似识当年系马人。
和遁泽惠豆粟韵
王柏（宋代）

秋深万物尽归根，五谷从来不解分。
以长而食了无事，南山有种何曾勤。
遁泽真情在句中，薄俗三叹曹刘风。
识得异形同一气，应无管蔡怨周公。
致中招原仲游武夷
刘子翚（宋代）

病暑冠裳与体忘，一廛幽僻得深藏。
微风时度涧光活，残日忽无山气凉。
但想子綦方隐几，终惭南郭谩连墙。
何时九曲寻幽事，船尾应须著漫郎。
赠王汉阳
李白（唐代）

天落白玉棺，王乔辞叶县。一去未千年，汉阳复相见。

犹乘飞凫未，尚识仙人面。鬓发何青青，童颜皎如练。

吾曾弄海水，清浅嗟三变。果惬麻姑言，时光速流电。

与君数杯酒，可以穷欢宴。白云归去来，何事坐交战。
微生 其一
彭云鸿（清代）

微生率苟且，即事多谬误。青春去我早，脱帽白发露。

带剑出门来，不识门前路。
杂曲歌辞 其二 定情乐
施肩吾（唐代）

感郎双条脱，新破八幅绡。不惜榆荚钱，买人金步摇。
妇病自春晚始剧至六月四日竟不复生感触所缘记以哀响都得二十三章焚之榇前以代诔哭 其二
姚燮（清代）

自汝为我妇，与汝胶漆同。但拟漆在胶，气犹嫌未融。

拟之月在漆，月落漆仍濛。拟之花在奁，奁掩花何红？

百拟不得似，转堕禅语空。此亦不须拟，各已喻诸中。

一日未为始，百年未为终。形影相结纠，未觉万事穷。

尔愁愁我心，尔癯癯我容。
送湘漕赵蹈中寺丞移宪江东
戴复古（宋代）

持节复持节，因循霜鬓侵。
盛衰关大数，豪杰负初心。
宇宙虚长算，江湖寄短吟。
番阳秋水阔，湘浦未为深。
夜雨
杨时（宋代）

似闻疏雨打篷声，枕上悠扬梦半醒。
明日觉来浑不记，隔船相语过前汀。
宋杨太后陵
陶元藻（清代）

江皋月黑东瓯天，猗兰下走悲风旋。扈嫔仓皇三十六，城隅堕舄洲遗钿。

间关忍死水乡畔，心惊晏驾鱼龙川。周家少帝魂亦苦，乘除漫说天无权。

云澳梧楸青澳竹，杜鹃南向厓山哭。网得鱼来剖鱼腹，中有流离赵氏肉。

金镫无处照珠旒，黄土谁人瘗脂盝。临安问寝旧龙楼，知有狐狸上春屋。
春山雨中闻笛
邵棠（宋代）

余寒欺酒不成醺，转觉供诗景物新。
篛笠带归山路雨，竹箫吹老陇梅春。
田君泉石闲招隐，颜子箪瓢自食贫。
莫诧柴门回俗驾，东风不受庾公尘。
惜奴娇·楼起霄宫里
佚名（宋代）

楼起霄宫里。五福中天纷绛瑞。弦管齐谐，清宛振逸天外。万舞弦回纷绕，罗纨摇曳。顷刻转轮归去，念感激天意。幸列熙台，洞天遥遥望圣梓。五夕华胥，鱼钥并开十二。圣景难逢无比。人间动且经岁。娩婉踌躇，再拜五云迤逦。
清商怨
赵师侠（宋代）

江头伊轧动柔橹。渐楚天欲暮。浩荡轻鸥，波间自容与。
岸蓼汀苹无绪。更满目、潇疏江树。此意何穷，凭谁图画取。
登邯郸洪波台置酒观发兵
李白（唐代）

我把两赤羽，来游燕赵间。
天狼正可射，感激无时闲。
观兵洪波台，倚剑望玉关。
请缨不系越，且向燕然山。
风引龙虎旗，歌钟昔追攀。
击筑落高月，投壶破愁颜。
遥知百战胜，定扫鬼方还。
省宿题天官厅後竹林
杨万里（宋代）

秋声偷入翠琅玕，叶叶竿竿玉韵寒。
声在树间元未是，秋声只在竹林间。
渔家傲 以上周咏先校旧抄圭塘款乃集本许桢
许桢（元代）

万木凋零岩壑峭。一机消长观天道。松竹园亭时一造。谁敢诮。敲冰煮茗供谈笑。自负平生心矫矫。三闾何事形容槁。琴到无弦谁与操。怀我宝。相逢且赋渔家傲。
胡志忠题户
佚名（唐代）

恃勇祸必婴，恃强势必倾。胡为万金子，而与恶物争。

休将逝魄趋府庭，止于此馆归冥冥。
青杏儿·念道玉浆多
刘处玄（宋代）

念道玉浆多。得真欢、大笑呵呵。自然酩酊逍遥快，依山临水，云霞洞外，忻后高歌。世景急如梭。恋恩山、洒洒波波。若肯回头归真一，烹铅炼汞，功成行满，升入烟萝。
咏蜀葵花
释今沼（明代）

旭日散朱扉，名花宫锦姿。宝钗沾夕露，剉檗染秋衣。

野雀下不见，狂蜂隐未飞。片心应待照，辛苦为君欹。
自贻
陆游（宋代）

退士愤骄虏，闲人忧旱年。
耄期身未病，贫困气犹全。
江城子
毛幵（宋代）

倚墙高树落惊禽。小窗深。夜沈沈。酒醒灯昏，人静更愁霖。惆怅行云留不住，携手处，却分襟。

悠悠风月两关心。拥孤衾。恨难禁。何况一春，憔悴到如今。最苦清宵无寐极，相见梦，也难寻。
读昌谷集
高炳（清代）

帝阙飘飖邈何许，庞眉书客天人语。兴来倒吸海底干，八荒并入秋毫端。

瑶姬仙史不能读，留向人间问空谷。风吟雨怨几多年，南山石烂真可怜。
摇摇花行
章采（宋代）

摇摇花，长安城南道。
小草欣欣造物匀，三月来来野田好。
女郎厌踏王孙园，出郊更觉春嫣然。
五家蹙成锦绣谷，双鬟妙舞玳瑁筵。
合欢扇裁七宝月，荫步盖簇空青天。
分司自讼狂惊坐，拾遗劝我莫近前。
此时摇摇绝低小，媚紫得映车閒钿。
幸承踏歌罗袜暖，偶荷细摘春心怜。
岂如黄土冈头古楠树，花开花落无人觑。
一枝折顿固弗班，五陵隽赏初何预。
呜呼世无赏音兮竟大奇，古楠苍苍云雨垂。
咏史诗。成都
胡曾（唐代）

杜宇曾为蜀帝王，化禽飞去旧城荒。

年年来叫桃花月，似向春风诉国亡。
秋日怀吾子行
仇远（元代）

秋高天阔雁南翔，游子愀然思故乡。
重阳正当风雨近，三径故故松菊荒。
酒酣耳热狂无益，江空目短愁何长。
青山在望有晴日，我欲振衣千仞冈。
赠李生北上
欧大章（明代）

征帆朝发越江边，离袂销魂倍黯然。后夜家乡明月里，不堪翘首白云天。
江神子（再赠）
汪莘（宋代）

鹧鸪声里别江东。绿阴中。夕阳红。一点离愁，相对景重重。目断红罗天上客，朝玉帝，把芙蓉。

紫阳山下偶相逢。醉金钟。跨苍龙。归去故山，犹带白云封。洞口桃花如恨我，飘满地，任春风。
连句多暇赠陆三山人
耿湋（唐代）

一生为墨客，几世作茶仙。 ——耿湋

喜是攀阑者，惭非负鼎贤。 ——陆羽

禁门闻曙漏，顾渚入晨烟。 ——耿湋

拜井孤城里，携笼万壑前。 ——陆羽

闲喧悲异趣，语默取同年。 ——耿湋

历落惊相偶，衰羸猥见怜。 ——陆羽

诗书闻讲诵，文雅接兰荃。 ——耿湋

未敢重芳席，焉能弄彩笺。 ——陆羽

黑池流研水，径石涩苔钱。 ——耿湋

何事亲香案，无端狎钓船。 ——陆羽

野中求逸礼，江上访遗编。 ——耿湋

莫发搜歌意，予心或不然。 ——陆羽
夜三首 其二
刘攽（宋代）

凉风吹素月，深夜欲眠时。露自入秋白，漏从前日迟。

河光如剑直，萤影似星移。多少流年感，闻蛩辄易悲。
奉当道檄娄采皇木於济阳石霜寺
张天赋（明代）

绿水青山里，禅关锁白云。胡麻流碧涧，瑶草吐奇芬。

古柏枯无用，长沙虚有闻。若非亲目击，何以报慇勤。
晓井
李郢（唐代）

桐阴覆井月斜明，百尺寒泉古甃清。

越女携瓶下金索，晓天初放辘轳声。
戏题
李壁（宋代）

深院锁蛾眉，黄花一两枝。
晚来天气好，浑似早春时。
玄珠歌 其十四
张果（唐代）

玄珠常处洞房居，日月融来浑太虚。真遣琼瑰随液化，光明不绝照神庐。
送白云宣长老
释重顯（宋代）

鄞江秋晚忽成春，况有台星作主人。
去去高携古刀尺，二千年运续芳尘。
刘乙新作射堂（乙父尝知眉州。此题一作：书
苏轼（宋代）

兰玉当年刺史家，双鞬驰射笑穿花。
而今白首闲骢马，只有清樽照画蛇。
寂寂小轩蛛网遍，阴阴垂柳雁行斜。
手柔弓燥春风后，置酒看君中戟牙。
熊上人见过谈理颇未得尽忆王侍郎共加研讨
宋祁（宋代）

拄杖萧然陋庑开，茗花熬绿浅浮杯。
清言未到忘言处，正待裴家驿骑来。
已卯元日雪中小饮试笔时以除夕立春
王世贞（明代）

柴门爆竹不须催，病怯流年又一回。已遣黄鸡驱腊去，真成白雪和春来。

盘中传菜犹疑柏，庭际封条总是梅。任使台官傅酒诰，可能兹日废衔杯。
送文潜出守丹阳
孔武仲（宋代）

出阳惊坐早轩轩，元佑登瀛正少年。
殿上仍簪侍臣笔，江头新少使君船。
吟哦气爽沧溟外，曲步心期白日边。
守得东南知不负，梦中应作五洲仙。
乐府杂咏六首·花成子
陆龟蒙（唐代）

春风等君意，亦解欺桃李。写得去时真，归来不相似。
赠岑郎中
戎昱（唐代）

童年未解读书时，诵得郎中数首诗。四海烟尘犹隔阔，

十年魂梦每相随。虽披云雾逢迎疾，已恨趋风拜德迟。

天下无人鉴诗句，不寻诗伯重寻谁。
荔枝四首 其一
曾巩（宋代）

剖见隋珠醉眼开，丹砂缘手落尘埃。谁能有力如黄犊？摘尽繁星始下来。
晚晴登楼和叔存侄 其三
程公许（宋代）

一秋吟思奈天悭，醉面无因点缬斑。衮衮簿书成底事，朝来爽气在西山。
灵和殿前蜀柳
马之纯（宋代）

此柳栽从蜀郡移，宫中诸柳不能垂。
只缘草木根灵异，非是乾坤雨露私。
轻似行云清似水，软于吹絮细于丝。
风流可爱如何比，最是风生月上时。
十二月初八日晓梦归故园
舒岳祥（宋代）

红藤枕上到家园，花木萧疏可若干。
陋巷夕阳人悄悄，旧墙新若竹娟娟。
数声啼鸟春愁破，几点残星夜话阑。
世事旋消还旋积，只留青史得千年。
太师魏国史公挽歌词五首 其五
陆游（宋代）

垄干劳久戍，大将未班师。抗议回天意，忘身为圣时。

人心崄莫测，时事远难知。汗简方传信，孤生欲语谁。
默尔根旅店题壁
周珠生（清代）

堪笑饥驱浪得名，南辕北辙费经营。但容饱吃桃花饭，鸭绿江头住一生。
忆瑶姬 偶读惜分飞旧词有感，用史梅溪韵
邹祗谟（清代）

十五年前，事怨绪，离纷殢雨寻云。银屏执手时，恨他生未卜，别样殷勤。

空教惆怅珠帘，难向南楼种合昏。最消魂、一语叮咛，银环钿盒泪痕新。

断肠菱镜双分。嫩绿成阴，牧之枉煞寻春。手持双豆蔻，想佩声鬟影，香染罗巾。

上窗重展乌丝，惟有春寒瘦著人。便重来、梦里分明，何处觅湘君。
台州郡斋杂咏十二首·玉霄亭
尤袤（宋代）

青山围郡城，东望独空远。
苍茫溟海近，相像蓬莱浅。
朝光上遗堞，云气接虚巘。
羡门与安期，鸾鹤若在眼。
失骏子
姜特立（宋代）

舐犊情何限，亡羊意易迷。
聊为暮景玩，遽与小年齐。
涨乳空宵哺，深闺失晓啼。
已知真幻泡，感至一悲栖。
怀石子真明经
安日润（清代）

先生真与世情疏，久掩柴门只静居。半世春心伤杜牧，十年秋雨病相如。

语逢慷慨多经世，诗有推敲每起予。咫尺相违竟三载，教人频望只轮车。
满江红·一叶知秋
佚名（宋代）

一叶知秋，正玉律、新砍夷则。迟三日、双星齐会，又逢七夕。先送天孙来乞巧，姓氏已在长生籍。喜华堂、今日庆生辰，排筵席。歌金缕，斟琼液。听祝寿，环佳客。看寿星明灿，祥烟葱郁。剩种庭萱春不老，年年嘉会如今日。辨一词、一岁一称觞，期千百。
四先生像赞·象山陆文安公
刘黻（宋代）

卓学迈伦，居超径诣。
观我灵龟，以烛来世。
展矣君子，克广厥居。
澄然自得，春风咏归。
孙古云袭伯辞爵南归相见于西湖文靖祠堂
王昙（清代）

正好明光执戟时，钟繇膝疾易调治。元成让爵何其早，孙绰还山不觉迟。

处士梅花半湖水，相公香火一楼诗。归来不践明湖约，焉得骑驴载酒期。
邀季竹堂过崖下
萧立之（宋代）

君是寻诗是探梅，柴门几日为君开。崖前路近行春好，只为梅花直一来。
南徐夕眺
司马扎（唐代）

行吟向暮天，何处不凄然。
岸影几家柳，笛声何处船。
楼分瓜步月，鸟入秣陵烟。
故里无人到，乡书谁为传。
送胡守
姜特立（宋代）

括苍都志勒坚珉，贤守推公第一人。
政似龚黄专恺悌，诗如李杜更清新。
诸司交荐动旒冕，七邑争留号吏民。
此去定须登省户，老成人物青朝绅。
送孙从事
胡宿（宋代）

三十一仙科，同时升大罗。轩翔几人去，沦谪独君何。

淮桂牵吟数，湘兰寄恨多。且欣弹頍弁，荣路未蹉跎。
出郊劝农饭蔬于法石僧舍时方闵雨有无麦之忧因成八绝 其六
王十朋（宋代）

万岁名山两度来，精庐潇洒绝尘埃。禅师妙得兵家策，杖屦飘然去不回。
六十自遣六首 其四
周在镐（清代）

生平不解发牢骚，气概元龙窃自豪。舐犊老牛私愿慰，失群孤自唳声高。

颜因中酒红生晕，鬓似经霜白到毫。光霁胸襟师我祖，别无家法示儿曹。
饮马长城窟行
曹勋（宋代）

汉马饮长城，匈奴空塞北。
东胡与乌丸，先驱出绝哉。
月氏合康居，受诏发疎勒。
右校罗天山，左山林胡国。
嫖姚登狼居，旌旗照穹碧。
号令明秋霜，虏帐余空壁。
瀚海无惊波，献捷走重译。
大将朝甘泉，后部腾沙碛。
九宇动声容，功烈光篇籍。
将军拜通侯，歌舞连朝夕。
送台州崔录事
权德舆（唐代）

不嫌临海远，微禄代躬耕。古郡纪纲职，扁舟山水程。

诗因琪树丽，心与瀑泉清。盛府知音在，何时荐政成。
重九与子通游虎丘谒祖印大师三首 其三
朱长文（宋代）

浮世谁如金石坚，吟须俄顷见皤然。登山未免怀千古，泛菊相期保百年。

方外逸民犹有传，人间高爵岂如仙。良辰盛宴多遗迹，何似江南五柳贤。
东溪水涨
潘音（元代）

积雨经时苦自长，东溪回首意凄凉。连山巨浪飞春雪，数点惊鸥下夕阳。

神女含情愁洛浦，美人挥泪洒潇湘。欲寻舟楫无由渡，咫尺天涯共渺茫。
春雪 其一
谢逸（宋代）

未放温风破柳条，先教庭树雪花飘。初疑乾雨从空堕，不觉香酥著地消。
赠药山高僧惟俨二首
李翱（唐代）

练得身形似鹤形，千株松下两函经。
我来问道无馀说，云在青函水在瓶。

选得幽居惬野情，终年无送亦无迎。
有时直上孤峰顶，月下披云啸一声。
宁宗郊前朝献景灵宫二十四首
真宗（宋代）

帝假于宫，纱承清祀。
天晖临幄，宸术森峙。
行繇大室，旋赵紫畴。
率礼不过，式旉灵祉。
发鱼台
文天祥（宋代）

晨炊发鱼台，碎雨飞击面。
团团四野周，冥冥万象变。
疑是江南山，烟雾昏不见。
岂知此中原，今古经百战。
英雄化为土，飞雾洒郊甸。
天寒日欲短，游子泪如霰。
皂罗特髻 憩庆云庵方丈后小轩
陈维崧（清代）

山风几斛，吹万笏晴螺，寺前堆积。阴阴竹院，与尘寰都隔。

斜川外、几姓渔蛮，携绿箬、醉卧菱湖栅。雨添湿翠，怕晚来偏剧。

小啜僧寮茗粥，助玉川茶癖。禅榻后、三间茅阁，恰面对、九龙峰脊。

推窗惊叫，怪龙鳞都裂。
池上
沈辽（宋代）

池上少人迹，多霖含微阳。幽禽有清弄，戏翼沙洲旁。

顾余不知惧，知是机已忘。
和南皮师除夕大雪原韵
杨锐（清代）

腊酒嘘冻得软饱，年丰乐事快自了。冬雪再餍春犹封，霁色模糊垩林表。

堆琼仍看万瓦白，烛照不待三更晓。市人屡洴不龟手，天公惯戏玉龙爪。

士如楚纩恒得挟，我愧袁门独不扫。迎年爆竹欢岁除，家家仓庾登万宝。

要丰餈饵馈邻里，更洁笋臛荐潢潦。尚书元精耿虹贯，昭苏万汇古来少。

驱蝗肯师梁公智，雨麦未神岐山祷。默知桃汛回百日，茭薪驿骆催县道。

九穴恐滋藕池讼，万城倚是荆郡保。今年大雪三袤丈，异事还谂百岁老。

梅苞噤寒不须吐，麰根呴温未应槁。瓶盎破裂惊粤洲，琼玉挥斥散台岛。

造物无心无乃谲，行子归计定愈好。春风入律释土膏，积润回楛被荑草。

百滩若失去楫轻，绮岸馀花照苍昊。
以诗句咏梅·且撼长条餐落英
方蒙仲（宋代）

玉尘固清俸，也莫大餐多。
试问采薇子，而今还在麽。
庐山十八贤
释祖可（宋代）

不能晋室扶倾覆，尽作西方社里人。岂意一时希有事，翻令元亮两眉颦。
寄练子安教授
杨时（宋代）

忆昨吾子客上都，我独奔走天南隅。
各年未壮已多累，误投世网身挛拘。
飘零今日偶相值，乃复咫尺不得与子俱。
人生委质金在炉，大冶鼓铸谁号呼。
惟愁踆踆走尘土，旧业已废成荒芜。
惜君高才卓荦与世畸，雄文洒落珠陆离。
雷惊电赫转坤轴，风号浪击飞天池。
珊瑚挺干沧海竭，麒麟超轶不可羁。
经纶有道世莫知，椟中良璧始自奇。
君不见扶藜隘巷蓬荜居，短褐瓮牖桑为枢。
拥门轩盖何所慕，藜羹自饱非癯如。
又不见扬雄寂寞守太玄，弃捐覆瓿真可怜。
折腰小吏昔所耻，田园须赋归来篇。
终当结屋苍崖巅，期子相与临清泉。
投簪解带谢人世，拂尘披蠹亲遗编。
松皴桧老生青烟，雨余风弄鸣哀弦。
低回野兴有真意，浮名鹳雀过吾前。
绳索欢胶漆常连连，从游鹿豕终长年。
昔坡公粹杭有悯囚诗后守杭岁除狱空又和前作
刘克庄（宋代）

吾闻霹雳手，刮决靡停留。
彼哉刑名家，腊晦方报囚。
烹鲜贵不扰，劾鼠呵可羞。
怒斋仁满腔，圄空吏沐休。
清静有古意，正大无阴谋。
乍可免京兆，安能媒蹇修。
闺思
吕炎（宋代）

夜久香销翡翠匳，十分春恨上眉头。
荼醾谢了樱桃过，人影参差月半帘。
寄题王亚夫检正不啻足斋
杨万里（宋代）

既得陇，复望蜀，
未求宝剑先求玉。秦相後车一千谷，
唐相胡椒玉百斛。黄金肘邛驾黄鹄，
身前佞佛身後福。九潦泻入无底谷，
匹似人心犹易足。九州四海王同年，
三江五湖春水船。便应犯斗入月边，
余事犹堪济巨川。天风吹来堕人寰，
水精宫里作诗仙。寄牋挑云叫穹昊，
愿赐江湖散人号。玉皇留渠作丰年，
早晚唤归香案前。诗仙掉头不肯住，
田园将芜梦归去。括苍山胜道场山，
向来结芽非雾间。齐房恰则斗来大，
中藏世界三千个。门前蛮触战方酣，
鼻息如雷政高卧。
偶题二首 其二
李纲（宋代）

退之呵佛乃知佛，王莽崇儒岂信儒。救弊自须烦诋毁，即真安用假诗书。
雨中对梨花四首 其四
王鏊（明代）

佳人默默立春寒，细雨轻风缟袂单。玉质似嫌脂粉涴，残妆净洗觅人看。
又代贺十韵
许及之（宋代）

南极昭穹象，东储庆寿昌。千秋符季月，五日近重阳。

银榜辰仪肃，铜吹甲观祥。两宫开燕喜，万国庆元良。

竞指椿为算，争持菊泛觞。恭惟天广大，仰止日辉光。

继体观行健，重轮耀有常。自然高宇宙，何物介陵冈。

监古惭能读，分僚忝接行。三王真有道，更欲祝绵长。
同王十三维偶然作十首
储光羲（唐代）

仲夏日中时，草木看欲燋。田家惜工力，把锄来东皋。

顾望浮云阴，往往误伤苗。归来悲困极，兄嫂共相譊.

无钱可沽酒，何以解劬劳。夜深星汉明，庭宇虚寥寥。

高柳三五株，可以独逍遥。

北山种松柏，南山种蒺藜。出入虽同趣，所向各有宜。

孔丘贵仁义，老氏好无为。我心若虚空，此道将安施。

暂过伊阙间，晼晚三伏时。高阁入云中，芙蓉满清池。

要自非我室，还望南山陲。

野老本贫贱，冒暑锄瓜田。一畦未及终，树下高枕眠。

荷蓧者谁子，皤皤来息肩。不复问乡墟，相见但依然。

腹中无一物，高话羲皇年。落日临层隅，逍遥望晴川。

使妇提蚕筐，呼儿榜渔船。悠悠泛绿水，去摘浦中莲。

莲花艳且美，使我不能还。

浮云在虚空，随风复卷舒。我心方处顺，动作何忧虞。

但言婴世网，不复得闲居。迢递别东国，超遥来西都。

见人乃恭敬，曾不问贤愚。虽若不能言，中心亦难诬。

故乡满亲戚，道远情日疏。偶欲陈此意，复无南飞凫。

草木花叶生，相与命为春。当非草木意，信是故时人。

静念恻群物，何由知至真。狂歌问夫子，夫子莫能陈。

凤凰飞且鸣，容裔下天津。清净无言语，兹焉庶可亲。

黄河流向东，弱水流向西。趋舍各有异，造化安能齐。

妾本邯郸女，生长在丛台。既闻容见宠，复想玄为妻。

刻画尚风流，幸会君招携。逶迤歌舞座，婉娈芙蓉闺。

日月方向除，恩爱忽焉暌。弃置谁复道，但悲生不谐。

羡彼匹妇意，偕老常同栖。

日暮登春山，山鲜云复轻。远近看春色，踟蹰新月明。

仙人浮丘公，对月时吹笙。丹鸟飞熠熠，苍蝇乱营营。

群动汩吾真，讹言伤我情。安得如子晋，与之游太清。

耽耽铜鞮宫，遥望长数里。宾客无多少，出入皆珠履。

朴儒亦何为，辛苦读旧史。不道无家舍，效他养妻子。

冽冽玄冬暮，衣裳无准拟。偶然著道书，神人养生理。

公卿时见赏，赐赉难具纪。莫问身后事，且论朝夕是。

空山暮雨来，众鸟竟栖息。斯须照夕阳，双双复抚翼。

我念天时好，东田有稼穑。浮云蔽川原，新流集沟洫。

裴回顾衡宇，僮仆邀我食。卧览床头书，睡看机中织。

想见明膏煎，中夜起唧唧。

四邻竞丰屋，我独好卑室。窈窕高台中，时闻抚新瑟。

狂飙动地起，拔木乃非一。相顾始知悲，中心忧且栗。

蚩蚩命子弟，恨不居高秩。日入宾从归，清晨冠盖出。

中庭有奇树，荣早衰复疾。此道犹不知，微言安可述。
寄邓洵美
王溥（宋代）

衡阳归雁别重湖，衔到同人一纸书。
忽见姓名双泪落，不知消息十年余。
彩衣我已登黄阁，白社君犹葺旧居。
南望荆门千里外，暮云重叠满晴虚。
晓发桃源渡寄端叔
释道潜（宋代）

桃源渡头鸡一鸣，舟子夜起趋南行。泯泯河流浮落月，萧萧岸木警秋声。

依人翡翠霜翎重，拂棹芙蓉露蕊轻。为报旧游朝士说，天街何似此中清。
次韵周希稷饷耕三绝句 其二
王庭圭（宋代）

夜闻催饷不成眠，遥望官壶眼欲穿。醉倒田间真快乐，念无田者益堪怜。
睢阳五老图
邵雍（宋代）

政事浑如春梦闲，人情嚣薄恶儒冠。
四朝遗列承平日，两世观儒树大桓。
经济安民心不晦，保全传嗣骨无寒。
乾元恰似诸公意，符节还同一揆看。
送任太博归省西部
梅尧臣（宋代）

人言少保持家谨，载见西京万石君。
子舍今归浣裙切，里门重石下车勤。
田园一一能为计，僮仆欣欣亦有闻。
我负洛阳山水久，试因行色寄嵩云。
望江南
陈朴（宋代）

丹往右，四转运行阴。逢六闭藏阳户气，玉关泉透合丁壬。龟戏任浮沉。

时出入，无碍贯他心。游戏神通常出面，圆光周匝绕千寻。寒暑不相侵。
游法华寺
宋之问（唐代）

薄游京都日，遥羡稽山名。分刺江海郡，朅来征素情。

松露洗心眷，象筵敷念诚。薄云界青嶂，皎日鶱朱甍。

苔涧深不测，竹房闲且清。感真六象见，垂兆二鸟鸣。

古今信灵迹，中州莫与京。林巘永栖业，岂伊佐一生。

浮悟虽已久，事试去来成。观念幸相续，庶几最后明。
西春舟中
李奎（宋代）

春半出门春可怜，黄鹂隔岸啼春烟。
垆头沽酒饮不醉，更向西春呼酒船。
葡萄荔枝酒色红，银缸金碗须臾空。
但令一醉卧明月，莫使醒眼看春风。
凤凰山头春草绿，金牛春上花成簇。
日落歌声水面来，画栏笑倚人如玉。
武担山
孙应时（宋代）

小饮不成醉，清谈多所欣。
秋声摇落日，野色乱寒云。
心事长千载，腰围更几分。
西风丛桂发，倚槛得相闻。
飓风同僧即此弟羽伯移宿江上小舟
何吾驺（明代）

南徼六月夏云愁，势如万火乍奔牛。终日偃仰汗浃背，匿影长奔绝交游。

忽然一夜狂风发，天半怒号吼不休。乍似连山压石屋，忽疑倒海崩矶头。

风助潮声空尽响，雨传飙发午全秋。门前溪水生巨浪，乍解小艇凭空浮。

东园主人乃大噱，相约同志抱衾稠。此夕托宿若最好，即公一笑指扁舟。

曰此一杯观天地，倾欹澎湃不惊鸥。主人闻言重解颐，船有蓑笠可当裘。

与君今夜共长枕，听尽滂滂与飕飕。风雨床头天下事，波涛梦里何足忧。

便复天清波浪平，与君开篷试任钩。古来画风谁最奇，予也得之漆园周。

等閒簸荡万古怀，便合乘之到十洲。更指银汉碧如浣，天上应疑犯斗牛。
看花回 题湘佩妹梅林觅句小照
顾太清（清代）

忽见横枝近水开。香逐风来。惜花人在花深处，倚绿筠、几度徘花。

前身明月是，应伴寒梅。

冰作精神玉作胎。天付奇才。怕教风信催春老，捻花枝、妙句新裁。

暗香疏影里，立尽苍苔。
七月二十八日
宋祁（宋代）

秋物向摇落，客心真悄然。
高风已凉夜，澹月始晴天。
拂幌单綀怯，凝尘故扇捐。
露华休早滴，羁鹄不曾眠。
对月
张镃（宋代）

景奇天遣助诗豪，意快惭无鍊句劳。一夜月晖金盌出，万波风句玉鳞高。

衣冠城里多新贵，酒脯船中自老饕。未著丛书追笠泽，此行扶路且游遨。
临江仙·白云堂前春解舞
曹雪芹（清代）

白云堂前春解舞，东风卷得均匀。蜂围蝶阵乱纷纷，几曾随逝水？岂必委芳尘？
万缕千丝终不改，任他随聚随分。韶华休笑本无根：好风凭借力，送我上青云。
倦寻芳（渡口酒家）
王质（宋代）

断崖树老，侧岸槎枯，倒倚斜插。脚面浅溪，掌样平洲重叠。著芒鞋，携竹杖，遇乱莎幽涧萦纡涉。那人家，有竹＿瓦缶。颇颇清冽。

曾微呷。正斜阳淡淡，暮霭昏昏，晚风猎猎。转眼已成陈迹。不堪追蹑。试问旧醅还好在，暂停归影留时霎。待重来，细拈弄、水花山叶。
雨中排闷
洪适（宋代）

生怕花飞减却春，半旬苦雨恼幽人。山房挂壁有双屐，村径冲泥无只轮。

但见渌波侵碧草，不须皂荚去黄尘。拥炉更甚三冬月，转觉寒威逼坐茵。
谢虚斋和诗
郑清之（宋代）

关心穑事恐春迟，暂许花风入绣旗。
翠浪半天岐麦咏，玉簪数箸刈蒌诗。
野亭寄韵追唐什，秋菊餐芳敌楚辞。
早晚催归汉廷右，西湖深处乐天碑。
新凉
吴荣棣（清代）

满阶梧叶月当头，处处凉风豁远眸。欹枕初惊秋气爽，碧天无际一沙鸥。
三鸟
梅尧臣（宋代）

翩翩三奇鸟，反择松桂宜。
二鸟同所向，并立高高枝。
一鸟依别树，屈比二鸟卑。
嗟嗟天下鸟，莫与三鸟期。
三鸟鸣少和，蒿间多鸒斯。
频频徒尔党，三鸟安可期。
三月二十六殿试进士待罪集英殿门二首 其一
杨万里（宋代）

金戺瑶阶日月边，晓风花柳带非烟。千官剑佩鸣双阙，万国英豪到九天。

玉座忽临黄伞正，御题初出紫衣传。小臣何幸陪诸老，待罪重来十六年。
喜晴（一作喜雨）
杜甫（唐代）

皇天久不雨，既雨晴亦佳。出郭眺西郊，肃肃春增华。

青荧陵陂麦，窈窕桃李花。春夏各有实，我饥岂无涯。

干戈虽横放，惨澹斗龙蛇。甘泽不犹愈，且耕今未赊。

丈夫则带甲，妇女终在家。力难及黍稷，得种菜与麻。

千载商山芝，往者东门瓜。其人骨已朽，此道谁疵瑕。

英贤遇轗轲，远引蟠泥沙。顾惭昧所适，回首白日斜。

汉阴有鹿门，沧海有灵查。焉能学众口，咄咄空咨嗟。
偈颂一百三十三首 其七十七
释居简（宋代）

露柱通宵守岁兜，灯笼侵早拜年兜。乌藤趁队无碑记，跳出禅床左畔兜。

普伸祝颂随娄搜，享千秋天生富贵。切忌他求，好消息兜。
寿平章秋壑师相
释大观（宋代）

稽首毗卢法身主，三身一体圆满觉。
曼殊室利大智海，普贤清净行原门。
大慈悲父观世音，信住行向地等妙。
五十三位善知识，权实拥护天龙神。
慈威加被俨在上，鉴兹赞祝行上空。
癸酉仲秋之八日，定光金地产异人。
自威音前秉正因，向灵山上受记莂。
优钵孕奇时一现，昴宿腾精瑞两间。
千灵嘉会当其时，君臣道合若符节。
升平规模愈持持重，呼吸变故常镇浮。
身徇国难入重险，手扶日毂升中天。
远夷缩缩惮威略，生民熙熙安袵席。
嗣皇矜式尊为师，万彙仰戴恃为命。
佛法流行明盛世，持世护法端有恁。
二千年后视今日，二千年前等无异。
如来慧命期永续，众生正信当不断。
整顿乾坤大力量，安乐黎庶大福德。
我此伽蓝鄮岭东，释尊舍利所镇临。
即兹吉祥殊胜地，衮绣光仪立寿祠。
穰穰缁侣方俨集，钟鼓梵呗何所祝。
万象舌头悉称寿，宝塔显为舒瑞光。
昔阿育王造佛塔，其数满八万四千。
一塔该八万四千，八万四千同一塔。
八万四千妙喜祥，八万四千妙殊胜。
原均吉祥与殊胜，散作寿域无边春。
残腊
陆游（宋代）

残腊去春才十日，衰翁古老已三年。
乳糜但喜分香钵，银胜那思映彩鞭。
万里当时嗟漫浪，一窗此日困沉绵。
清泉白石无人到，且结梅花淡淡缘。
蜀士
苏舜钦（宋代）

蜀国天下险，奇怪生中间。有士贾其姓，抱材东入关。

献册叩谏鼓，其言蔚可观。愿以微贱躯，一得至上前。

掉舌灭西寇，画地收幽燕。且云太平久，兵战无人言。

臣尝学其法，自集数百篇。治乱与成败，密然不可删。

三献辄罢去，志屈心悲酸。将相门户深，欲往复见拦。

负贩冒日热，引重冲雪寒。羁苦辇毂下，以图晨夕餐。

如此三岁馀，夜夜抱膝叹。义者或赈给，遂复归巴川。

嗟乎区宇大，此徒亦已繁。城市与岩穴，隐默孰辨旃。

幸得出自鬻，何惜置末班。吾相柄天下，处事当几先。

古之设爵位，盖欲英雄躔。次第立名级，不使智虑闲。

稍有才器者，必以禄仕牵。所患在不出，既出那弃捐。

放蛟入大水，躯虎还深山。失一故无害，其类莫可攀。
和洪秀才八首
胡寅（宋代）

有烦推后觉，未克继先猷。
痼疾资医缓，心专慕弈秋。
远游方策足，参倚在凝眸。
更仗磋磨力，时时警惰游。
午日雪后行失八儿秃道中有怀同馆诸公
柳贯（元代）

尖峰犹是漠南山，驼褐萧萧午日寒。艾叶漫将头上插，榴花应许梦中看。

马前砂雪行初隐，雕背荒云落更盘。王事独贤吾敢惮，重烦同馆劝加餐。
中秋月
许昼（唐代）

应是蟾宫别有情，每逢秋半倍澄清。清光不向此中见，

白发争教何处生。闲地占将真可惜，幽窗分得始为明。

殷勤好长来年桂，莫遣平人道不平。
颂古九十八首
释印肃（宋代）

红黄碧绿是谁成，会得无不合天真。
祗这一株惊被梦，令知大地百花新。
冬日山居思乡
周贺（唐代）

大野始严凝，云天晓色澄。树寒稀宿鸟，山迥少来僧。

背日收窗雪，开炉释砚冰。忽然归故国，孤想寓西陵。
题曾见卓时思亭
曾丰（宋代）

自幸知韦布，相期到庙堂。
一朝天夺鉴，千古地埋光。
春雨松凝郁，秋风草萎黄。
德公三酹罢，顷刻九回肠。
秋山
张籍（唐代）

秋山无云复无风，溪头看月出深松。

草堂不闭石床静，叶间坠露声重重。
笛思
钱林（清代）

斜日西楼笛思凉，无端洗马恨茫茫。天涯即在阑干外，岭色江声未是长。
立春日
吾丘衍（元代）

今日春风至，冥濛细雨来。已知苏万物，况乃润群材。

德泽从兹布，阳和向北回。病躯方强饮，沾洒望熙台。
喜闻谢元吉子咨领乡荐
庄昶（明代）

万里湖南信，谁将到荜门。此翁真有后，天道岂难论。

伯雨生何忝，元城死亦存。何时堪慰藉，骑马下江村。
春日杂题
陆游（宋代）

野水如棋枰，所至各成村。
炊烟出茆屋，碓声隔柴门。
树阴同戏儿，多已长子孙。
安居无暴歛，何以报国恩？
再用韵和陈伯比二首 其二
晁补之（宋代）

筑台危可瞰坰牧，朝来小雨犹十上。虽无峻岭有脩竹，不减山十同放浪。

青门正尔堪邵平，云中何必须魏尚。小池更广勿近墙，畏与浊渠同滉漾。
寄题九华苏君明甫梦牛亭
方回（元代）

融融洩洩非烟雾，金门玉堂严陛枑。
上帝高居朝百灵，神人真官俨无数。
九华种德萱堂仙，许傍红云听韶頀。
琼林宴罢偃霓旌，诏赐麒麟引归路。
似牛非牛斯何祥，梦觉生此玉树郎。
渥洼汗马实非马，洛洞髯珠谁谓羊。
天上真龙世莫测，例晦头角韬晶光。
梦中这牛颇类此，岂果噉刍甘服箱。
忠臣事君比蝼蚁，慈父爱子号豚犬。
鸠雎夫妇雁兄弟，托物取象意微婉。
冉耕伯牛司马牛，大贤名字何赫烜。
得非此母奇此儿，他年负重能致远。
绣舆羽卫归蓬莱，奇徵异兆犹昭回。
作亭大刻梦牛记，银黄上冢兼荣哀。
函关道士驾西迈，万岁树精焉在哉。
邂逅便当知止足，曳转鼻头归去来。
长相思·其一
李白（唐代）

长相思，在长安。
络纬秋啼金井阑，微霜凄凄簟色寒。
孤灯不明思欲绝，卷帷望月空长叹。
美人如花隔云端！
上有青冥之长天，下有渌水之波澜。(长天 一作：高天)
天长路远魂飞苦，梦魂不到关山难。
长相思，摧心肝！
题陈朝玉爱竹轩
艾性夫（元代）

阴森窗外万琅玕，尽日吟翁此倚阑。
曾借春风闲管勾，喜从劫火报平安。
四时青眼相看易，三世同盟耐久难。
千古溪林遗事在，不妨标致共高寒。
送吴世安绣衣还朝
朱诚泳（明代）

按部贤劳岁已更，乘骢又见上神京。从来白简名偏重，此去金神胆亦惊。

泰运喜同文运盛，法星还近帝星明。埋轮揽辔男儿事，肯使前贤独擅名。
奉同尤延之提举庐山杂咏十四篇 其六 卧龙庵武侯祠
朱熹（宋代）

空山龙卧处，苍峭神所凿。下有寒潭幽，上有明河落。

我来爱佳名，小筑寄幽壑。永念千载人，丹心岂今昨。

英姿俨绘事，凛若九原作。寒藻荐芳馨，飞泉奉明酌。

公来识此意，顾步惨不乐。抱膝一长吟，神交付冥漠。
观音崖晚眺
觉诠（清代）

悬崖峭壁石玲珑，入竹穿云一径通。行到别峰回望处，半江潮带夕阳红。
偈颂一百四十二首 其七十二
释广闻（宋代）

客从远方来，遗我径寸璧。中有四个字，字字无人识。

且道是甚么字，天子万年。
题河阳太师堂 其一
文彦博（宋代）

自别三城十九年，重来旧迹总依然。鲤庭兼是鱼符守，戏綵承颜慰目前。
观李中丞洪二美人唱歌轧筝歌（时量移湖州长史）
皎然（唐代）

君家双美姬，善歌工筝人莫知。轧用蜀竹弦楚丝，

清哇宛转声相随。夜静酒阑佳月前，高张水引何渊渊。

美人矜名曲不误，蹙响时时如迸泉。赵琴素所嘉，

齐讴世称绝。筝歌一动凡音辍，凝弦且莫停金罍。

淫声已阕雅声来，游鱼噞喁鹤裴回。主人高情始为开，

高情放浪出常格。偶世有名道无迹，勋业先登上将科。

文章已冠诸人籍。每笑石崇无道情，轻身重色祸亦成。

君有佳人当禅伴，于中不废学无生。爱君天然性寡欲，

家贫禄薄常知足。谪官无愠如古人，交道忘言比前躅。

不意全家万里来，湖中再见春山绿。吴兴公舍幽且闲，

何妨寄隐在其间。时议名齐谢太傅，更看携妓似东山。
重叠金 其八
樊增祥（清代）

翠桐疏雨抛珠泪。泪珠抛雨疏桐翠。愁黛远山秋。秋山远黛愁。

桐娥窥绿井。井绿窥娥桐。红蕙晚庭中。中庭晚蕙红。
念奴娇（咏月）
姚孝宁（宋代）

素娥睡起，驾冰轮碾破，一天秋绿。醉倚高楼风露下，凛凛寒生绿粟。横管孤吹，龙吟风劲，雪浪翻银屋。壮游回首，会稽何限修行。

今夜对月依然，尊前须快泻，山头鸣瀑。吸此清光倾肺腑，洗我明珠千斛。只恐婵娟，明年依旧，衰鬓先成鹄。举杯相劝，为予且挂团玉。
太湖
杨备（宋代）

鱼舠载酒日相随，一笛薦花深处吹。
湖面风收云影散，水天交照碧琉璃。
戒庵主示诸老船子图偈赞因与之结缘 其四
释慧空（宋代）

到处出似人，几个知时节。空也心胆粗，戒戒勿漏泄。
孟浩然归南山图
叶茵（宋代）

笑指南山跃马归，明知举似弃才诗。
亭前千古标芳姓，未可穷通论一时。
题莆田黄举人椿庭哀挽卷黄尝典乡塾
苏葵（明代）

彭殇不可齐，造化诚儿戏。世无白琅霜，南华喻唐肆。

人间四十春，大觉破梦寐。东风桃李场，漠漠阴云翳。

我爱汉仲蔚，千古垂风致。莆阳今何如，林涧不被愧。

飞腾付后昆，后昆已承志。峨峨赤龙山，会有焚黄贲。
侨庑
宋祁（宋代）

瞿昙少病否，司寇正归欤。
不凿墙坯遁，犹烦里旅居。
饭舂霜棱粟，羹糁雪畦蔬。
愿受为氓籍，闲披种树书。
华下
司空图（唐代）

故国春归未有涯，小栏高槛别人家。
五更惆怅回孤枕，犹自残灯照落花。
送李承知京兆司录
祖无择（宋代）

才从知己荐，又应辟书行。廷尉官联重，军谋职任清。

华严东野秀，紫阁晚峰横。尽是供吟处，归应新筑成。
次韵尧卿兄诗酒中兴三首 其二
葛胜仲（宋代）

舟行诗酒两相牵，岂暇观书理废笺。金榼兴阑多半醉，锦囊才乱罕终篇。

吟哦有味增閒适，酩酊忘形谢曲拳。年大此乡疑可老，宦涂羞鬻贾人鞭。
谢泾川宋宰惠近诗
郭祥正（宋代）

不到泾上邑，倏忽二十载。环山敞楼阁，金碧想未改。

长溪拖翠玉，洗月发光彩。秋声咽松杉，夜气馥兰茝。

白鸟自成群，黄猿行作队。仙人控鲤去，岩下遗迹在。

犹疑深云中，弹琴尚相待。唐儒工翰墨，石壁露璀璨。

意有神明怜，尘藓不得浼。地胜来俊哲，宋子今出宰。

公馀缀吟笔，烂漫排珠琲。又如崆峒兵，百万森甲铠。

寄我数十篇，翛然起沉痗。胸中强搜抉，旧学久荒馁。

欲追天马踪，蹇蹶竟难逮。抚卷怀昔游，魂魄飞𩅝叆。

何当裂云笺，看君吐江海。
偈颂一百五十首
释心月（宋代）

灵山一别二千年，圣世重逢岂偶然。
细掬清泉揩老眼，豁开云雾见青天。
与黄侍御北津泛舟
孟浩然（唐代）

津无蛟龙患，日夕常安流。本欲避骢马，何如同鹢舟。

岂伊今日幸，曾是昔年游。莫奏琴中鹤，且随波上鸥。

堤缘九里郭，山面百城楼。自顾躬耕者，才非管乐俦。

闻君荐草泽，从此泛沧洲。
钱塘怀古题仙源云仍家谱
王复（中行）（明代）

函封仙谱慨前朝，派接天潢世胄遥。九庙已迷梁苑雪，诸陵空倚浙江潮。

山中父老今何在，海上王孙不可招。掩卷共君悲丧乱，天涯风雨客魂销。
望岳二首 其一
陈学泗（清代）

闻道仙都白玉坛，东来灵气郁瓒岏。天回青眼三千里，路上云霄五十盘。

终古儿孙朝岱帝，当年碑版肃祠官。浮踪误我登临约，苍翠何时得饱看？
金庭观王右军祠
孙岩（宋代）

罢郡归来三亩宅，化为琳宇入层云。
楼亡莫辨藏书地，池在如层洗墨人。
特援忧勤规太傅，不将恢复许中军。
世间何物无澌尽，英榘千秋万古新。
赠李修源（一作送温飞卿赴方城）
张祜（唐代）

岳阳新尉晓衙参，却是傍人意未甘。

昨夜与君思贾谊，长沙犹在洞庭南。
嘉禾兴圣院
刘植（宋代）

禅关自幽阒，竹亦号真如。
况是龙潜地，曾经凤食馀。
土深抱节密，林净著行疏。
谁谓乾淳达，清阴只似初。
江南弄三首 其二 龙笛曲
萧纲（南北朝）

金门玉堂临水居。一嚬一笑千万馀。游子去还愿莫疏。

愿莫疏。意何极。双鸳鸯。两相意。
临江仙
卢祖皋（宋代）

六鹤飞来松帐晓，菊迟梅早年光。西池移宴到萱堂。笙箫清弄玉，环佩暖回香。

未问诰花金五色，新来乐事难量。双添雏凤趁称觞。争书八十字，分抱彩衣旁。
游育王山
月鲁不花（元代）

育王名刹古流传，灯火于今几百年。舍利有光垂半榻，雨花无数散诸天。

铁轮高揭晴轩外，玉几端临宝阁前。最忆能吟澹游叟，东湖先渡月波船。
奉和李相公早朝于中书候传点偶书所怀奉呈门下…郑相公
吕温（唐代）

禁门留骑吹，内省正衣冠。稍辨旂常色，尚闻钟漏残。

九天炉气暖，六月玉声寒。宿雾开霞观，晨光泛露盘。

致君期反朴，求友得如兰。政自同归理，言成共不刊。

准绳临百度，领袖映千官。卧鼓流沙静，飞航涨海安。

尽规酬主意，偕赋代交欢。雅韵人间满，多惭窃和难。
茉莉花二首
陶弼（宋代）

重译新离越裳国，一枝都掩桂林香。
养成崖谷黄蜂蜜，羞死江湖白藕房。
莎鸡
李兼（唐代）

悲思亦何苦，繁声咽未休。
家庭残日曙，衰草故园秋。
物化终归尽，年华迅若流。
要当期子夜，相与和商讴。
记正月二十五日西湖之游十五首 其三
方回（元代）

一夜缁郎刬醮坛，三清四圣化泥团。也曾输与林灵素，顶上曾缨德士冠。
觱篥歌（李相妓人吹）
温庭筠（唐代）

蜡烟如纛新蟾满，门外平沙草芽短。黑头丞相九天归。

夜听飞琼吹朔管。情远气调兰蕙薰，天香瑞彩含絪缊。

皓然纤指都揭血，日暖碧霄无片云。含商咀徵双幽咽，

软縠疏罗共萧屑。不尽长圆叠翠愁，柳风吹破澄潭月。

鸣梭淅沥金丝蕊，恨语殷勤陇头水。汉将营前万里沙，

更深一一霜鸿起。十二楼前花正繁，交枝簇蒂连壁门。

景阳宫女正愁绝，莫使此声催断魂。
绍熙四年加上寿圣皇太后尊号八首
佚名（隋代）

宝册既奉，祗诵迺言。
仁深庆衍，益承益尊。
和声协气，弃溢乾坤。
闰受伊嘏，圣子神孙。
怀景卢
洪适（宋代）

菖蒲节近暑风高，常棣丛疏月影交。清夜不曾空鹤帐，浮生何影老龟巢。

酒杯独引今无侣，书卷闲开共苦抄。想得公堂凫鹜退，须怀西坞欠诛茅。
和王明府见寄
徐铉（宋代）

时情世难消吾道，薄宦流年危此身。莫叹京华同寂寞，

曾经兵此共漂沦。对山开户唯求静，贳酒留宾不道贫。

善政空多尚淹屈，不知谁是解忧民。
灵岩披云台十颂 其二
释怀深（宋代）

戏镌崖石号披云，且欲朝昏见古人。折脚铛中聊自足，世间囊喜不关身。
简朝鲜国使俞集一李世瑾
阮公沆（清代）

沧海扬尘几度三，炎邦自昔宅交南。六经以外无他道，一岁之中熟八蚕。

万户鱼盐常给足，四时花木共敷覃。归来宣室如前席，似与观风助一谈。

地各东南海际居，计程一万又零馀。威仪共秉周家礼，学问同遵孔氏书。

好把文章通肯綮，休论温饱度居诸。使轺云返重相忆，在子安知不我如。
将离岳州留献徐员外
张祜（唐代）

高斋长对酒，下客亦沾鱼。不为江南去，还来郡北居。
送王冠卿罢郡归
王遂（宋代）

自是经帷旧谏官，谏书字字吐忠肝。
声名尚作中朝重，事任宁辞举世难。
廪粟未纾民瘼急，边烽谁解上忧宽。
湖上佳处归行乐，只恐忧时鼻转酸。
春兴 其二
黎景义（明代）

披书才暇即焚香，紫气犹寒北斗傍。

小院回廊春寂寂，断烟残月共苍苍。愁看地色连天色，四顾山光接水光。

荆树有花兄弟乐，谩将心事话连床。
七谏 其一 初放
东方朔（两汉）

平生于国兮长于原壄。言语讷譅兮又无彊辅。浅智褊能兮闻见又寡。

数言便事兮见怨门下。王不察其长利兮卒见弃乎原壄。

伏念思过兮无可改者。群众成朋兮上浸以惑。巧佞在前兮贤者灭息。

尧舜圣已没兮孰为忠直？高山崔巍兮水流汤汤。

死日将至兮与麋鹿如坈。块兮鞠，当道宿，举世皆然兮余将谁告？

斥逐鸿鹄兮近习鸱枭，斩伐橘柚兮列树苦桃。便娟之修竹兮寄生乎江潭。

上葳蕤而防露兮下泠泠而来风。孰知其不合兮若竹柏之异心。

往者不可及兮来者不可待。悠悠苍天兮莫我振理。

窃怨君之不寤兮吾独死而后已。
次韵蒲左丞游虎丘十首 其三
朱长文（宋代）

地近峰低俗惯游，不知绝景冠吴州。从今合与名山等，左辖题诗翠岭头。
洛中寒夜姚侍御宅怀贾岛
马戴（唐代）

夜木动寒色，洛阳城阙深。
如何异乡思，更抱故人心。
微月关山远，闲阶霜霰侵。
谁知石门路，待与子同寻。
三代门。文王
周昙（唐代）

昭然明德报天休，礿祭惟馨胜杀牛。

二老五侯何所诈，不归商受尽归周。
颂古十五首
释慧远（宋代）

南北东西老赵州，见人骑马也骑牛。
清风月下寻归路，夫子门前问孔丘。
鹧鸪天 忆别
王灏（清代）

菡萏香残荔子红。榕阴绿覆小池东。昨夜梦回江水上，今朝身在画屏中。

人忆别，意无穷。那时分手忒匆匆。蟀声断续垂杨路，千里关山皓月同。
初至行在
王庭圭（宋代）

望中楼阁入青冥，疑是长安旧帝城。千里荷花开世界，几年羁旅望神京。

老随丹诏身犹健，梦入华胥眼尚生。行尽沙河塘上路，夜深灯火识升平。
送刘恭游庐山兼寄令上人
李中（五代）

松桂烟霞蔽梵宫，诗流闲去访支公。

石堂磬断相逢夜，五老月生溪影空。
长桥
董嗣杲（宋代）

南港虚明架石梁，寺楼钟落几斜阳。
相传亭跨危基壮，谁想桥横古道长。
澄水闸荒沙草碧，清波门近市尘黄。
凤凰山在阑干外，玉抹烟屏鹭一行。
出龙湾之东阿
刘炳（明代）

行李萧条出凤城，乡闾渐远不胜情。客舟今夜寒桥泊，肠断江流作雨声。
赠笔工
张嵲（宋代）

顾兔霜余毫健如，銛锥妙手应时胥。
临池自愧无功用，欲借僧房柿叶书。
颂古
释慧空（宋代）

盲人端的有眼，铁牛通身无骨。
不信问取桃花，便见灵云败阙。
小池白鹭
郭祥正（宋代）

白鹭白如银，窥鱼意思驯。此中无弹弋，莫厌往来频。
次韵酬姚都官时会堂见寄
刘攽（宋代）

百里昆冈半草莱，画梁危栋一朝开。清川去水萦回渚，乔木浓阴映绿苔。

子献人琴俱不幸，武侯营垒信奇才。断鸿牢落情愁绝，闻笛那堪赋七哀。
临江仙 其四 暮秋有感
段成己（金朝）

自笑荒才非世用，功名都付悠悠。断肠怕上夕阳楼。

潇潇枫叶下，漠漠苇花秋。

日月不知忙底事，东生又复西流。古人不见使人愁。

秋兰无处采，流水满芳洲。
与许簿同游南山二首 其一
朱松（宋代）

步携婉娩上巉岩，北望云山紫翠搀。了了大江东岸路，欲攀风驭脱羁衔。
过灵岩寺
吕夷简（宋代）

净名庵下灵岩路，峻壁层崖倚半空。我爱老僧年八十，一生长住翠微中。
和邵尧夫打乖吟二首 其二
程颢（宋代）

圣贤事业本经纶，肯为巢由继后尘。三币未回伊尹志，万钟难换子舆贫。

且因经世藏千古，已占西轩度十春。时止时行皆有命，先生不是打乖人。
墨池清兴卷为琼山少府宋任宇题 其二
王弘诲（明代）

彩毫挥就仲卿家，文藻翩翩汉吏誇。铁锁银钩应解道，梦中曾否笔生花。
送陆协律赴端州
贾至（唐代）

越井人南去，湘川水北流。江边数杯酒，海内一孤舟。

岭峤同仙客，京华即旧游。春心将别恨，万里共悠悠。
和朱元晦九曲櫂歌
欧阳光祖（宋代）

一曲回看天鉴池，一边草木与云齐。
金龙玉简无寻处，花自春风鸟自啼。
颂古
释道颜（宋代）

只要拔榍抽钉，为人解粘去缚。
如何洞山老人，先自藤蛇绕脚。
五言贺雨出
陈师道（宋代）

六月鄞江旱，焦劳刺史忧。
戴星趋洞府，踏月叩龙湫。
引咎青章设，为坛古法修。
山川将尔遍，牲币岂吾留。
帝意兹回眷，神聪俯应求。
油云潜感召，灵雨忽滂流。
急势朝翻幕，寒声暮咽沟。
余波平浦屿，翠色蔽田畴。
池阁消残暑，闾阎庆有秋。
邦民无以谢，惟起载途讴。
冯燕歌
司空图（唐代）

魏中义士有冯燕，游侠幽并最少年。避雠偶作滑台客，嘶风跃马来翩翩。

此时恰遇莺花月，堤上轩车昼不绝。两面高楼语笑声，指点行人情暗结。

掷果潘郎谁不慕，朱门别见红妆露。故故推门掩不开，似教欧轧传言语。

冯生敲镫袖笼鞭，半拂垂杨半惹烟。树间春鸟知人意，的的心期暗与传。

传道张婴偏嗜酒，从此香闺为我有。梁间客燕正相欺，屋上鸣鸠空自斗。

婴归醉卧非雠汝，岂知负过人怀惧。燕依户扇欲潜逃，巾在枕傍指令取。

谁言狼戾心能忍，待我情深情不隐。回身本谓取巾难，倒柄方知授霜刅。

冯君抚剑即迟疑，自顾平生心不欺。尔能负彼必相负，假手他人复在谁。

窗间红艳犹可掬，熟视花钿情不足。唯将大义断胸襟，粉颈初回如切玉。

凤皇钗碎各分飞，怨魄娇魂何处追。凌波如唤游金谷，羞彼揶揄泪满衣。

新人藏匿旧人起，白昼喧呼骇邻里。诬执张婴不自明，贵免生前遭考捶。

官将赴市拥红尘，掉臂人来擗看人。传声莫遣有冤滥，盗杀婴家即我身。

初闻僚吏翻疑叹，呵叱风狂词不变。缧囚解缚犹自疑，疑是梦中方脱免。

未死劝君莫浪言，临危不顾始知难。已为不平能割爱，更将身命救深冤。

白马贤侯贾相公，长悬金帛募才雄。拜章请赎冯燕罪，千古三河激义风。

黄河东注无时歇，注尽波澜名不灭。为感词人沈下贤，长歌更与分明说。

此君精爽知犹在，长与人间留炯诫。铸作金燕香作堆，焚香酬酒听歌来。
岁日见新历，因寄都官裴郎中
刘长卿（唐代）

青阳振蛰初颁历，白首衔冤欲问天。绛老更能经几岁，

贾生何事又三年。愁占蓍草终难决，病对椒花倍自怜。

若道平分四时气，南枝为底发春偏。
白纻辞上苏翰林二首
晁补之（宋代）

上山割白纻，山高叶摵摵。
持归当户绩，为君为絺绤。
不惜洁如霜，畏君莫我即。
谁言菖蒲花，可闻不可识。
赠邝载道之淮阳别驾前御史谪黄岩
陈献章（明代）

十年花县眼中人，别驾淮阳又几春。曾共乌台高十仞，郑郎今著白纶巾。
弄白鸥歌
刘长卿（唐代）

泛泛江上鸥，毛衣皓如雪。朝飞潇湘水，夜宿洞庭月。

归客正夷犹，爱此沧江闲白鸥。
杜鹃
宋肇（宋代）

暖云无定半阴晴，茅屋纸窗深复明。
乔木参天竹千茎，巴山欲晓风露清。
杜鹃飞鸣绕江城，鱼复四月江水生。
林花落尽空含情，瀼瀼东西朝暮声。
九日小圃菊花有开者病疡不能泛一杯把玩而已
曾几（宋代）

黄菊开何许，疏篱小隐家。
似知重九日，故放两三花。
病著杯无渌，衰来发半华。
佳辰辜负汝，满把但成嗟。
上元雨
孙何（宋代）

淡月微云外，街泥小雨馀。
人如墟市散，灯似晓星疏。
题钱维城栖霞山图叠旧作游栖霞山韵
弘历（清代）

走笔无端写摄山，摄山忽到眼根前。不殊叠浪高拖岭，宛识玲峰下有泉。

高士隐踪昔肥遁，大家画法此齐贤。未来过去胥权置，且尔相於玩偶然。
春物
姜特立（宋代）

一春天富贵，万象物光华。
遥想西湖上，风流卖酒家。
瑞香花
王十朋（宋代）

真是花中瑞，本朝名始闻。江南一梦后，天下遇清芬。
洪武辛亥南归重度梅关二首 其二
吕诚（元代）

归路篮舆鹤背轻，保昌东下过长亭。今朝又向梅关度，此是江南第一程。
寿少泉从兄七十 其二
张浚佳（清代）

英英年少露锋芒，不藉科名压众芳。秋水文章原不染，春风桃李尽成行。

王侯适馆虚前席，宰相传经列后堂。人爵何如天爵贵，岿然共仰鲁灵光。
请希庵主住晋祠奉圣寺开堂疏
耶律楚材（元代）

晋祠山水冠人间，好请希公向此闲。饭了蒙头三觉睡，逢人休说赵州关。
和周记室游旧京诗
孙万寿（隋代）

大夫悯周庙，王子泣殷墟。自然心断绝，何关系惨舒。

仆本漳滨士，旧国亦沦胥。紫陌风尘起，青坛冠盖疏。

台留子建赋，宫落仲将书。谯周自题柱，商容谁表闾。

闻君怀古曲，同病亦涟如。方知周处叹，前后信非虚。
韩干二马
苏辙（宋代）

玉带胡奴骑且牵，银騣白鼻两争先。
八坊龙种知何数，乞与岐邠并锦鞯。
塞下曲
李龏（金朝）

都护今年破武威，碛烟烽火夜深微。金钗漫作封侯别，白发生头未得归。
赠书华严
释广闻（宋代）

南询曾不涉途程，写尽山云海月情。放笔看来亲到处，一场特地又愁生。
别刘师美
释慧空（宋代）

世故熏人易变初，谁能变处即如如。
相看有道遽难说，且可还家深读书。
咏流泉
释今邡（明代）

源出自何峰，涓涓总不穷。幽厓声已冷，晓日色全空。

淅沥深林里，潆洄曲涧中。静同秋月迥，潇洒和松风。
凯乐歌词曲九首 其一 征不庭
耶律铸（宋代）

天下英雄入彀中，得无威震折遐冲。会须六幕氛霾了，化日常明照九重。
寒夜文宴润卿有期不至
皮日休（唐代）

草堂虚洒待高真，不意清斋避世尘。

料得焚香无别事，存心应降月夫人。
酬举生许遇山居
李涉（唐代）

琉璃潭上新秋月，清净泉中智惠珠。

不似本宗疏二教，许过云壑访潜夫。
华阳洞
赵佩湘（清代）

华阳福地南朝旧，继隐真人共溯陶。桂殿三层凌碧汉，松林一带卷晴涛。

鹿眠洞口烟光暝，鹤舞山前月影高。宰相神仙空想像，郁冈馆里首重搔。
追凉历下古城西北隅，此地有清泉乔木
卢象（唐代）

谢脁出华省，王祥贻佩刀。前贤真可慕，衰病意空劳。

贞悔不自卜，游随共尔曹。未能齐得丧，时复诵离骚。

闲阴七贤地，醉餐三士桃。苍苔虞舜井，乔木古城壕。

渔父偏相狎，尧年不可逃。蝉鸣秋雨霁，云白晓山高。

咫尺传双鲤，吹嘘借一毛。故人皆得路，谁肯念同袍。
题张圣言画四时景物
潘大临（宋代）

荻花索索水津津，日落空山开霁新。
松下有人摩诘似，与渠烟火作比邻。